Wêreldbeker: loting hou vir Bokke min goeie nuus inVir die Springbokke sal aanstaande Woensdag se loting vir die 2019-Wêreldbekertoernooi in Japan weinig goeie nuus inhou. Die loting word in die Kyoto Staatsgastehuis in Tokio gedoen, en verlede jaar se Springbokvertonings, gebou op verskeie pilare van onbekwaamheid, sal in 2019 steeds – en selfs éérs – gevoel word. Die Springbokke, wat onder die afrigter Allister Coetzee van derde na sewende, hul laagste plek nóg op Wêreldrugby se ranglys, getuimel het, sal in hulle groep teen een van die vier voorste lande, Nieu-Seeland, Engeland, Ierland of Australië, te staan kom. Die 12 spanne wat outomaties gekwalifiseer het omdat hulle in die eerste drie van hul groepe by 2015 se Wêreldbekertoernooi was, is in drie vlakke ingedeel. Hierdie vlakke is bepaal na gelang van hulle plekke op die huidige wêreldranglys: Vlak 1: Nieu-Seeland, Engeland, Australië, Ierland Vlak 2: Skotland, Frankryk, Suid-Afrika, Wallis Vlak 3: Argentinië, Japan, Georgië, Italië Een span van elk van die bostaande vlakke sal deur loting in ŉ groep ingedeel word sodat elke groep ŉ span van vlak een, twee en drie sal hê. Nog twee spanne sal later deur loting aan elke groep toegedeel word wanneer die kwalifiserende kompetisies afgehandel is. ♦ Suid-Afrika, omdat hy in vlak twee ingedeel is, sal dus teen een van die topvier, Nieu-Seeland, Engeland, Australië of Ierland, in sy groep moet speel. Die Springbokke sal soos hierbo uiteengesit ook teen een van vlak drie se spanne en teen twee van die kwalifiseerders speel – dus vier groepwedstryde. Argentinië is in vlak twee. Dit sal darem nie lekker wees as die loting bepaal die Springbokke moet teen Nieu-Seeland én Argentinië (plus twee kwalifiseerders) in die groepfase speel nie! ♦ Suid-Afrika het die afgelope twee jaar teen drie van die spanne in vlak drie verloor, t.w. Japan, Argentinië en Italië. ♦ Die kompetisie duur van 20 September 2019 tot 2 November, wanneer die eindstryd gespeel word.